
Válságkonstrukciók

Dolgozatunk azzal a napjainkban közkeletű elképzeléssel szemben íródott, amely szerint a 2008 óta tartó gazdasági világválsággal kapcsolatos politikai megnyilatkozások értelmezése lehetséges egy mindenható magyarázó nyelv (pl. a közgazdaságtan nyelve) segítségével; ezen nyelv pedig az elképzelést vallók szerint alkalmas a politikusok besorolására a „szakértő” vagy „dilettáns” kategóriákba. Ezzel szemben amellett kíséreltünk meg érvelni, hogy amennyiben a politikusok megértése a célunk, a politikai valóságot sokkal inkább diszkurzív univerzumként kell felfognunk, amelyben az egyes politikai diskurzusok küzdenek a „válság” értelmének meghatározásáért.
Elméleti háttérként elsősorban a diszkurzív politikatudomány megközelítésmódjára és a késői Wittgenstein nyelvjáték-koncepciójára támaszkodtunk.
Fentebb ismertetett elképzeléseink szemléltetéséhez empirikus anyagként a 2008 óta tartó gazdasági válság két eltérő politikusi értelmezése szolgált: két miniszterelnök, Bajnai Gordon és Orbán Viktor válságértelmezését hasonlítottuk össze a kvalitatív beszédelemzés módszerével. Úgy találtuk: két politikus eltérő politikai nyelveken beszél, eltérő kérdéseket tesz fel, és így a gazdasági válság természete, feltételezett okai és megoldása is gyökeresen eltérő a két értelmezésben.
Dolgozatunk végén empirikus vizsgálataink eredményei alapján igyekeztünk következtetéseket levonni a a válságról való beszéd általános jellemzőit illetően; valamint, tágabb értelemben, azzal kapcsolatban, hogyan is használják a politikusok a nyelvi eszközöket.



